Jodrell Bank

Ertachva an Bes UNESCO ew Sterva Jodrell Bank, dyghtys gen Universita Manchester, bes desedhys en Konteth Cheshire, Ruvaneth Unys. Kuntel ew a deleskopow radyo, ha radn ew a Gresen Jodrell Bank rag Sterfysegieth en Universita Manchester. Fondys veu en 1945 gen Bernard Lovell, steronydh radyo, rag hwithra dewydnow kosmik. Woja hedna, pur bosek veu an sterva rag hwithrans en parkow meyn kowas, kwasarow, pulsarow, maserow ha lensow gravedhek. Pan dhallathas an Oos Efanvos en 1957, posek veu an sterva rag helerghi tavellow efanvos. Apoyntys veu avel Ertachva an Bes UNESCO en 2019.
Pellweloryow
Chif teleskop an sterva ew Teleskop Lovell, derevys en 1957. Y dreuslinen ew 250 tros-hes (76m), an treja moyha e’n Bes. Ma tri theleskop aral e’n sterva, an Mark II (treuslinen 125 tros-hes (39m)), ha dew deleskop bian gen treuslinednow a 13m ha 7m. Pednplas rag MERLIN (Multi-Element Radio Linked Interferometer Network) ew Jodrell Bank. Junys ew an teleskop Lovell dhe erel rag furvya mellyansell (interferometer). Jodrell Bank ew radn a’n rosweyth VLBI (Very Long Baseline Interferometry) ewedh, pan wrello teleskopow a-dreus Europa omjunya.
An Kuntel Kilometer Pedrek
En 2011, dewisys veu Jodrell Bank avel pednplas SKA (Square Kilometre Array – Kuntel Kilometer Pedrek). Hebm a vedh an teleskop radyo moyha gallojek nevra woja y dherevyans en Ostrali hag Afrika Dyhow.
Tornyaseth
Ygerys veu kresen vysytoryon ena en 1971, hag a dedn dres 100,000 a vystyoryon pub bledhen. Enni, ma diskwedhyansow a-dro dhe steronieth ha’n efanvos, bosti ha lowarthow.

Klass:Ertachva an Bys UNESCO
Klass:Fysegieth
Klass:Pow Sows
Klass:Steronieth